Saak teen Gert Burger-moordverdagtes voorlopig van hofrol verwyderGert en Martie Burger. Die saak teen die twee mans wat verdink word van die moord op Gert Burger van Kroonstad, is van die rol geskrap. Phehello Temperance Rakake en ŉ minderjarige is kort ná Burger (65) se moord in Februarie vanjaar in hegtenis geneem. Die minderjarige beskuldigde is in die sorg van sy ouers vrygelaat, en Rakake was in aanhouding. Hy het sowat twee weke gelede ŉ aansoek in die hooggeregshof in Bloemfontein ingedien en sy borgtog is daar toegestaan. FC Schilling, ŉ prokureur van Kroonstad, het ŉ waaksaamheidsopdrag van Burger se familie gekry omdat Rakake (19) se pa ŉ polisielid is en vrese bestaan dat moontlik by die saak ingemeng kan word. Hy het Vrydag bevestig dat die saak teen die twee beskuldigdes vandeesweek in die hof op Kroonstad van die rol verwyder is, nadat die landdros bevind het dit sloer onnodig. Dit is nou maar sowat vyf maande lank op die hofrol – volgens Schilling nie ŉ ongewoon lang tydperk vir ŉ saak nie. Daar word egter steeds gewag op die uitslae van DNS-toetse wat ná die moord aangevra is. “Die saak [teen die beskuldigdes] is nie slegter af omdat dit van die rol geskrap is nie. Die getuienis gaan nie weg nie, die DNS-uitslae gáán terugkom en die saak gaan beslis weer op die rol geplaas word,” het Schilling gesê. Hy het gesê omdat die minderjarige in die sorg van sy ouers is en Rakake se aansoek om borgtog toegestaan is, was daar volgens hom geen benadeling van die beskuldigdes deur die saak op die hofrol te hou nie. Die landdros het ten spyte hiervan anders besluit. Burger se dogter, Linette Erasmus, het destyds op sy liggaam afgekom nadat ŉ veiligheidsmaatskappy nie haar pa of ma, Martie, in die hande kon kry nie. Die aanvallers het moontlik gedink die afstandbeheerder op die bos sleutels is die motor sŉ. Dit was egter die paniekknoppie en hulle het dit twee keer gedruk. Nadat die veiligheidsmaatskappy nie haar ouers in die hande kon kry nie, het Erasmus saam met hulle na die huis gejaag. Sy het haar pa se liggaam onder ŉ swart plastiekseil in die motorhuis ontdek. Martie is vroeër vanjaar ná ŉ kort siekbed dood. Sy was tydens die aanval in die huis en is nie beseer nie. Erasmus glo steeds geregtigheid gaan in ŉ stadium wél geskied. “Ek glo nie hierdie is die einde nie. Ek is ŉ Christen en ek weet wat kom hierna. Ja, ek wil hê geregtigheid moet op aarde geskied, maar my pa se moordenaar weet nie wat vir hom voorlê nie. Die Here is genadig en Hy gee vergifnis as jy daarvoor vra, maar dan moet hulle [Burger se moordenaars] hulle lewe regkry,” het Erasmus gesê. Sy het gesê sy kan net met lof praat van die polisie se ondersoekwerk, asook dié van die aanklaers betrokke. “Daar is altyd nog hoop.” Maroela Media het navrae aan die Nasionale Vervolgingsgesag gerig oor waarom die saak van die rol geskrap is en wag op terugvoer.